Kegyelem nektek és békesség Istentől a mi Atyánktól és az Úr Jézus Krisztustól!

Mt 2, 12  
*Mivel azonban kijelentést kaptak álomban, hogy ne menjenek vissza Heródeshez, más úton tértek vissza hazájukba.*

Isten megszólított Népe!

Egy utolsó pillanatban kapott telefonhívás, egy hirtelen jött feladat, egy probléma, ami váratlanul minden tervezést és beosztást összezavar és kénytelenek vagyunk változtatni. Mind találtuk már magunkat ilyen helyzetben.   
Talán nem vagyok egyedül vele, hogy ilyen esetekben meglehetősen bosszús tudok lenni. Mikor már épp indulnék, vagy már úton is vagyok, és hirtelen minden tervemet meg kell változtatnom. Újra gondolnom az útvonalakat, az állomások sorrendjét, az egyes helyeken eltöltött időt, vagy akár kénytelen vagyok valamit ki is hagyni a sorból. Bosszantó, mikor nem megy minden olyan egyszerűen, mint a karikacsapás.   
Ezek az eltervezett lépéseink és azok meghiúsulása hasonlítanak egy sakkjátszmához. Én elképzelek egy stratégiát: a saját lépéseimet és a várható reakciókat, majd nyitok, kezdek és többnyire azzal kell szembesüljek, hogy nem okvetlenül azok a lépések fognak következni a másik oldaltól amire számítottam és máris újra kell gondolnom, hogy mi is legyen az én következő lépésem.  
Persze utólag sokszor kiderül, hogy bár eleinte nem örültünk neki, mégis jobb, hogy „így” alakult. Számomra az egyik legemlékezetesebb ilyen élmény, mikor néhány éve egy baráti találkozóra igyekeztem volna Budapestről vidékre. Munka után indultam volna és már jócskán sötétedés után érkeztem volna, de így két estét is együtt tudtunk volna tölteni régen látott barátaimmal. A munkából hazaérve azonban az fogadott, hogy mindkét fiam belázasodott. Feleségem már a nagyszülőknél is rákérdezett, hogy nem tudnának-e átjönni segíteni, de pont nem értek rá. Egy órán belül feleségem is rosszul lett, így biztossá vált, hogy nem tudok menni, legjobb esetben is másnap, ha jobban lesznek és persze nem kap el engem is a dolog. Az esti órákban a híreket figyelve kiderült, hogy azon az útszakaszon ahol el kellett volna haladnom, hatalmas vihar volt és az útra döntött egy fát, valamint meglehetősen sok ágat tördelt le. Senki sem sérült meg, de az úton igen-igen nagy dugó alakult ki. Ez, vagy a viharos esőben a kerülő úton való araszolás lehetősége lett volna előttem is, végeredményben azonban ugyanaz lett volna, hogy legjobb esetben is késő éjszaka érkezhettem volna meg hulla fáradtan és hálát adva, hogy egyáltalán épségben odaértem. Másnapra azonban a családomon szinte nyomtalanul átment a dolog, nekem pedig kutya bajom se volt, úgyhogy délre én is megérkezhettem a találkozóra.   
Nem minden alakul a terveink szerint, de sokszor bizony nem is baj. Ennek a gondviselésnek az örömét a Szentírás is elénk hozza, gondoljunk csak Ábrahám „elköltözésére”, vagy épp József hitvallására: *„Ti rosszat terveztetek ellenem, de Isten terve jóra fordította azt, hogy úgy cselekedjék, ahogyan az ma van, és sok nép életét megtartsa.”*. Akárcsak Mária, Jézus anyja, akiről szintén nem hiszem, hogy úgy tervezte, képzelte az életét, ahogyan az alakult, de végül mégis, már Jézus megszületése előtt is azt tudja kimondani: *„Magasztalja lelkem az Urat, és ujjong az én lelkem megtartó Istenemben”*.   
De mit is jelent ez számunkra? Azt, hogy lehet negatívan, morgolódva, folyton elégedetlenkedve felfogni a dolgokat, vagy lehet optimistán, a lehetőségeket keresve, vagy legalábbis békés belenyugvással is elfogadni az újat, a váratlant? Leegyszerűsítve a félig tele, vagy félig üres pohár esetéről van itt szó?  
Nem! Vagy legalábbis nem kellene, hogy ezt jelentse számunkra. Mikor olyan mondatokkal nyugtatjuk magunkat, mint hogy: „Ez van, el kell fogadni.”, „Ez a sorsom.”, „Szerencsétlen vagyok, nincs mit tenni.” és így tovább, akkor tévútra visszük magunkat. Tévútra, mert teljes mértékben Isten nélkül írjuk le ilyenkor az életünket. A vélt, vagy valós rosszat ilyenkor úgy írjuk le, mint valami megváltoztathatatlan állapotot, valamit, ami a mi kárunkra kellett, hogy megtörténjen.   
Ott lehetne ez a fajta zsörtölődés, vakság a bölcsek gondolkodásában is. Siránkozhatnának és morgolódhatnának egymás között azon, hogy nem elég, hogy eljöttek a hazájukból ilyen messzire. Nem elég, hogy Jeruzsálemben egész felfordulás támadt az érkezésükre, most még az is kiderül, hogy egy uralkodót kell megsérteniük és ráadásul valami ismeretlen úton kell visszaindulniuk, ahol kitudja mi vár rájuk még. Igen, lehetnének előttük ezek is.   
Az ige azonban mégsem erről tanúskodik, hiszen itt már múltidőről van szó. Ők már hazaértek azon a bizonyos más úton az Isten kijelentése szerint. Az Úr akaratából megismerhették a Megváltót, és igazi öröm, igazi ünnep lett az életükben. Így olvastuk a héten: „*igen nagy volt az örömük. Bementek a házba, meglátták a gyermeket anyjával, Máriával, és leborulva imádták őt.”*. Aztán ismét az Úr szólítja meg őket és kijelentésével a biztos úton vezeti tovább ezeket az embereket is az életükben.   
Mi tehát, ami meghatározza őket? Sors, szerencse, az emberek jó, vagy éppen rossz akarata, esetleg a saját bölcsességük, vagy hatalmuk?   
Egyik sem. A Mindenható Úr az, aki formálja és megújítja az életüket, még ha ők valószínűleg álmukban sem gondolták volna korábban, hogy egyszer Betlehembe kell majd elmenniük és ott fogják megtapasztalni az igazi örömöt, a Megváltó Úrral való találkozást. Ezt persze nem is lehetne igazán eltervezni. A megtérés, a hit, az evangélium öröme, az nem valami emberi munka, vagy tervezhető folyamat. Persze vágyakozni lehet rá, elindulhatunk az úton a csillag után, még csak remélve, bízva abban, hogy ez az az út, amely Krisztushoz vezet, de azt nem én egyengetem, nem én építem fel. Könnyű lenne azt mondanunk, hogy itt is igaz, hogy minden út Rómába, azaz számunkra Krisztushoz vezet, de ez nem igaz. Vannak széles utak, amikbe sok minden belefér, de nem a Megváltó Istenhez vezetnek. Sok ilyen útról próbálja elhitetni ma is velünk a média, a korszellem, hogy jó lesz, elegendő lesz számunkra. De ne hagyjuk megtéveszteni magunkat. Ne adjuk lejjebb az Isten igéjénél! Nekünk egyedül az a mérték! Ahogyan a bölcsek számára is az Úr kijelentése volt a biztos útjelző.   
Minket a Mindenható Úr szólított meg, Ő egyengeti előttünk az utat, Ő adja az igét számunkra, és Ő az, aki Krisztusban érted eléd lépett és megszólított, hogy legyél az Ő tanítványa, az Ő megváltott gyermeke.   
Ahogyan ez a megszólítás megváltoztatta Máténak, a vámszedőnek az életét, vagy akár a Saulból lett Pálét, úgy formálja át a bölcsek életét és úgy újítja meg a te életedet is. Napról napra veled van az Úr és kijelenti neked, hogy Ő az egy Úr, a te kegyelmes Megváltód. Nem ismeretlen akarat, egy bálvány, akár az aranyborjú, ami lehet jó hő, vagy elektromos vezetőnek, de az Örök Élet felé mit sem ér. A mi Urunk igaz Isten. Aki nem taszítja el, nem küldi el a hozzá érkezőt. Nem vezet tévútra, nem húz be a csőbe és nem hallgat. Ő kijelent és hűségesen megtart.   
Az Ő hűséges szeretete az, ami miatt ma itt lehetünk. Mert lehet, hogy 3 napja, pár hónapja, 1 éve, vagy 30 éve még egyikünk se gondolta, hogy ma itt leszünk a Krisztus nevében egységben, de az Úr munkálkodik értünk a kereszt által, minden elesettségünk és minden emberileg biztosnak hitt tervünk ellenére is. Ez azonban nem félelemmel, bizonytalansággal, vagy bosszúsággal tölti el az szíveket, hanem, ha hittel meg tudjuk hallani a kijelentést, akkor igazi örömmel és békességgel. Olyan örömmel, amelyről a zsoltáros is tanúskodott az istentisztelet elején: „*Megismerteted velem az élet útját, teljes öröm van tenálad, örökké tart a gyönyörűség jobbodon.”*. Ez az, amit a Krisztussal való találkozásban megtapasztalhatunk. Ez az, amiért ma is istentiszteletre gyűltünk össze. Ez az, ami miatt a hívő ember nem sorsot, szerencsét, vagy bármilyen földi erőt emleget sem örömében, sem bánatában. Mert az egy, igaz Istenre tekint és az Örök Élet öröme van a földi életének középpontjában.

Ez egy új út, egy más út, mint amit a világ megszokott.  
Mert a mi útjaink sokszor valóban nagyon látványosan nem az Isten útjai. Vegyünk egy lapot és rajzoljunk fel két pontot. A jó és tisztességes egyenes útnak, a két pont, ember és ember, Isten és ember között az egyenesen berajzolt vonal. Ezen úgy tűnik, hogy nincs mit vitatni, bizonyított tény. De az Isten látja azt, amit mi nem. Hogy ez a két pont sokkal közelebb is kerülhetne egymáshoz, hogy nincs szükség még ekkora útra sem. És valóban, csak meg kell hajlítani a lapot és máris ott vannak egymás mellett.   
Sokszor számodra is olyan szolgálatokkal, olyan elhívással és olyan lépésekkel teli az élet amikre sosem gondoltál volna? Amikre sosem tartottad volna alkalmasnak magad? Amikhez emberi tervezés szerint kevés az erőd, a tudásod, a tapasztalatod? Nem baj, ne félj!  
Ahogyan a földművelő attól függetlenül, hogy nem tudja, nem látja előre, hogy milyen lesz az időjárás, hogy mikor és mennyi eső fog jönni, de mégis elveti a magot, mégis bizalommal tud lenni Teremtő és Gondviselő Urához, úgy te is elindulhatsz az Isten neked adott útján.   
Biztos út az, még ha számodra ismeretlen is, még ha a gyengeségeid is meg fognak mutatkozni rajta. De ez nem baj, mert nem neked kell erősnek, bölcsnek és mindent tudónak lenned, hanem csak hittel bele kell kapaszkodnod abba, aki valóban Mindenható és érted valóban mindent vállaló is. Mert Ő a te Urad, a te Szabadítód, a te Megváltó Istened! A Krisztusban kapott út áldás, mert Jézus az út, az igazság és az élet! Ámen